LAOAG CITY - Naminsan pay a pinaneknekan dagiti Filipino nurses nga agtrabtrabaho idiay Tripoli,Libya ti kina-banwar dagiti Pinoy uray adda da iti kangitingitan ti rigat wenno patay.
Maysa a walo a bulan a babai nga agnagan ti Baby Abrar ti insalakan dagiti Filipino nurses nga agtrabtrabaho iti Al Afia Hospital, maysa nga private hospital idiay Tripoli manipud iti ICU ti ospital idi bombaen dagiti rebelde ti sakup ti Qaser bin Ghaser idiay Tripoli.
Segun kenni Adrian John Ambrosio, taga Bicol ken maysa kadagiti nasurok a 30 a Filipino nurses nga agtrabtrabaho iti Al Afia Hospital ken maysa met kadagiti nangisalakan iti maladaga a ni Baby Abrar laengen ti nabatbati a pasyente da idi mapasamak ti panagbomba gapu ta dagus a naiyakar iti sabali nga ospital dagiti sabsabali a pasyente.
Ti maladaga nga manarimaan nga adda iti ICU idi mapasamak ti panagbomba ket imbes nga isalakan dan ti bukod da a bagi ti inaramid dagiti Filipino nurses ket saan da a pinanawan ti ubing no di ket inkuyugda iti basement ti balay ti amo da ken idiay nga intuloy da nga inaywanan ken inagasan ti maladaga.
Ngem idi inyakar ida ti employer da iti maysa a safehouse idiay Tripoli, ti ubing ket innala metten dagiti nagannak kenkuana ket inyakar da iti sabali nga ospital.
Kuna ni Ambrosio, nga ti pakaragsakan da iti maladaga ket nupay adda da iti kasdiay a situasyon ket arigna lumablaban met.
Ti baby girl ket adda sakit na a sepsis gapuna a naipan iti ICU ti ospital.
Inbatad ni Ambrosio nga uray nariribuk ti Libya ket saanda a mapanunotan ti agawid gapu ta saan met ida a baybay-an ti amo da ken inkari na nga itultuloy na ti panangsuweldo na kadakuada kasta met ti kanen da.
Saan met a naliklikan ni Ambrosio nga inpeksa ti sakit ti nakem na iti gobyerno nangruna ti Philippine Embassy idiay Libya gapu ta idi adda da iti kangitingitan ti panagbomba ket timmawag da iti embahada tapno ipakaammo da ti situasyon da ngem awan ti nangited ti importansiya kadakuada agingga iti agdama.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn